Pta-man ná drama van ses uur geredSers. Tsholofelo Modise en konst. Vincent Mudau van die Sunnyside-polisiestasie saam met die vuurwapens waarop beslag gelê is. Foto: Verskaf Die Pretoriase polisie het Maandag ure lank by ŉ gewapende 51-jarige man deurgebring wat gedreig het om selfmoord te pleeg. Kapt. Daniel Mavimbela, polisiewoordvoerder, het aan Maroela Media gesê die drama van ses uur het om 14:00 in ŉ residensiële gebied in Sunnyside begin afspeel. “Beamptes van die Sunnyside-polisie is na ŉ huis nadat hulle ŉ oproep ontvang het dat ŉ man beplan om homself te skiet. Hy was in ŉ struktuur aan die agterkant van die huis, wat as ŉ kantoor gebruik word en die beamptes het die man daar genader,” het Mavimbela gesê. Sers. Tsholofelo Modise en konst. Vincent Mudau het die gewapende man versigtig genader in ŉ poging om hom te kalmeer. Intussen is die polisie se gyselaaronderhandelaars ook na die huis ontbied om die man by te staan. “Daar was hoogdrama toe die man na ŉ gelaaide vuurwapen gegryp het, wat agter ŉ kantoorstoel weggesteek was. Modise en Mudau, in samewerking met die onderhandelaars, kon egter daarin slaag om die vuurwapen uit die man se hande te gryp in ‘n stoeiery.” Die polisie het kort daarna beslag gelê op ŉ geweer en ŉ haelgeweer. Modise het gesê die man het lisensies vir aldrie vuurwapens. “Die polisie en onderhandelaars het daarna nog ŉ geruime tyd saam met die man gebly totdat hulle omstreeks 20:00 tevrede was dat hy nie meer ŉ gevaar vir homself is nie.” Hy is onder meer aangeraai om professionele hulp te kry. Die rede waarom die man selfmoord wou pleeg, is persoonlik van aard en is nie bekend gemaak nie. Ondersoek gaan ingestel word na die man se bevoegdheid om ŉ vuurwapen te besit. Kol. Helen Harmse, waarnemende bevelvoerder van die Sunnyside-polisiestasie, het haar verligting uitgespreek dat die situasies nie tragies geëindig het nie. “Die twee beamptes moet geprys word vir hul heldedaad,” het sy gesê.